Á sínum facebook vanga hevur Jóan Pauli Jacobsen, venjari, skriva eina grein um Hibernian, serliga við søguligum atliti. Hetta í sambandi við, at felagið skal møta NSÍ í Europa League, og tí vitjar í Føroyum seinni í mánaðinum. Við hansara loyvið endurgeva vit niðanfyri greinina. Í 1900-talinum herjaði hungursneyð í Írlandi. Frá 1801 til 1920 fluttu 8 milliónir úr landinum. Presturin Edward Joseph Hannan valdi kallið at fara til Edinburgh í 1861. Father Hannan stovnaði síðani fráhaldsrørsluna Catholic Young Men’ s Society (CYMS) í 1865, sum hoyrdi til kirkjuna St. Patrick. Landsmaðurin, Michael Whelahan, vaks upp í fráhaldsrørsluni og luttók serliga í frælsum ítrótti, men fótbóltsspælið vann hansara tokka. Whelahan skeyt upp fyri father Hannan, at kirkjan burdi havt eitt fótbóltsfelag. 6. august 1875 var fótbóltsfelagið veruleiki. Fleiri nøvn vóru í uppskoti til nýggja felagið, men endin var, at felagið fekk navnið Hibernian Football Club. Hibernia er gamalt latínskt og merkir oyggin Írland. Hibernians sipar sostatt til írska fólkið. Klubbmerkið vísir eisini til tær tríggjar súlurnar í samleikanum hjá felagnum: írska harpan, skotska slottið og skipið fyri havnarlagið í Leith. Útveganarstøðið var rættiliga tunt, bert limir í CYMS, men kortini eydnaðist felagnum at gera vart við seg. Í 1887 vann Hibernian skotsku FA Cuppina og sigurin gav felagnum rætt til at møta enska stórfelagnum, Preston North End, í einum dysti, sum fekk stórfingna heitið” Association Football Championship of the World decider” tann 13. august 1887. Preston North End gekk undir heitinum” The Invincibles” og tað av røttum, men Hibernian vann dystin 2-1 og vann heitið” Football Champion of the World”. Fíggjarliga gekk illa. Felagið lá stilt í 1892, men 7. mars vóru framtíðarætlanirnar klárar. Felagið var nú yrkisfelag burturav, nú var ikki longur neyðugt at vera limur í CYMS og felagið var ikki-sekteriskt. Fyrsta meistaraheitið kom í hús kappingarárið 1902-03, men glæsiliga tíðarskeiðið man vera frá 1946 til 1955, tá“ The Famous Five”, álopsketan við Gordon Smith, Bobby Johnstone, Lawrie Reilly, Eddie Turnbull og Willie Ormond leikaði í. Allir vóru uppvaksnir í felagnum ella komu til felagið í ungdómsárum uttan Ormond, sum kostaði £1200, tá hann varð keyptur frá Stenhousemir. Í tíðarskeiðnum vann Hibernian meistaraheitið í 1948, 1951 og 1952 umframt at enda tríggjar ferðir nummar tvey. Ljóskastarar vóru ikki vanligir tá og hóast liðið endaði nummar fimm í landskappingini í 1955, so vóru glæsiliga tíðarskeiðið og ljóskastararnir høvuðsorsøkin til, at Hibernian slapp við í Europa Cup í 1955, tá franska fótbóltsblaðið L’ Equipe valdi luttakararnir til fyrstu europisku kappingina millum fremsti liðini í okkara heimsparti. Og tað gekk væl, so væl, at liðið endaði í hálvfinaluni ímóti franska liðnum, Stade de Reims. Tann Liverpool-føddi, men av skotskum foreldrum, Joe Baker royndi at lyfta arvin eftir The Famous Five. Hann skoraði 102 í 117 dystum fyri Hibs frá 1957-61. Í 1959 fekk hann elddóp á enska landsliðnum sum tann fyrsti nakrantíð, sum ikki hevði leikt í ensku landskappingini. Bara Owen Hargreaves hevur tað honum eftir í 2001. Tilsamans skoraði Joe Baker fleiri enn hundrað mál-bæði í skotsku og í ensku landskappingini, og var um reppið at sleppa við til HM'66, tá Ongland sum kunnugt vann. Jock Stein, sum stjórnaði Celtic til sigurs í Europa Cuppini fyri meistaralið í 1967, var manager hjá Hibernian í oktober 1964, tá Hibs vann 2-0 á Real Madrid í venjingardysti, men so fór Celtic avstað við honum. Í’ 70-unum blómaði Hibernian aftur undir leiðslu av áðurnevnda Eddie Turnbull, men oddin náddi felagið ikki. Tíðirnar versnaðu, felagið flutti niður fyri fyrstu ferð í 1980 og húsagangur hótti felagið. Felagið fótaði sær fíggjarliga, men noyddist aftur niður í skotsku 2. deildina í 1998. Í landskappingini hevur gingið striltið síðani og hóast fína gongd í skotsku steypakappungunum, so flutti liðið niður fyri triðju ferð í 2014. Hóast liðið hesaferð ikki vann sær pláss aftur í bestu deildini beinanvegin, so vann liðið FA Cuppina í 2016 fyri fyrstu ferð síðani 1902. Stutt eftir FA Cup sigurin tók Neil Lennon við og undir hansara leiðslu eydnaðist tað. Liðið flutti upp, endaði nr. 4 í bestu deildini kappingarárið 2018 og skal nú møta NSÍ. Í dag hevur felagið bert søguligt tilknýti til Írland, men navnið, litirnir og klubbmerkið eru týðiligir arvalutir. Tí er tað kanska sera passandi, at ein norðuríri stendur við róðrið og hevur fingið dreymarnir aftur á flog. 228660.